Koninklijke Philips Electronics

Koninklijke Philips Electronics N.V., známa ako Philips je jedna z najväčších elektrotechnických spoločností na svete. Spoločnosť vznikla v Holandsku a tu má v súčasnosti aj svoje ústredie. Philips je rozdelený do viacerých sub-divízií: Philips Consumer Electronics, Philips Lighting, Philips Medical Systems a Philips Domestic Appliances and Personal Care. Philips je hlavným sponzorom futbalového klubu PSV Eindhoven. História Základy podniku, ktorý sa v budúcnosti mal stať jednou z najväčších elektronických spoločností na svete, boli položené v roku 1891. Vtedy sa Gerard Philips rozhodol založiť v holandskom Eindhovene firmu na výrobu žiaroviek a ďalších elektrických výrobkov. Jej prvá továreň zostáva dodnes otvorená ako múzeum. Až neskôr, v 20. rokoch 20. storočia, si spoločnosť Philips prvýkrát začala chrániť svoje novinky prostredníctvom patentov – napr. v oblasti röntgenového zariadenia, či príjmu rozhlasového vysielania. To bol pravdepodobne tiež impulz k odštartovaniu diverzifikácie produktov v rámci ponúkaného sortimentu. Potom čo v roku 1918 uviedla spoločnosť Philips na trh lekársky röntgen, začala sa v roku 1925 zaoberať prvými experimentami v oblasti televízie. V roku 1927 začala vyrábať rozhlasové prijímače a do roku 1932 ich predala milión. O rok neskôr už vyrobila svoju milióntu výbojku a začala výrobu lekárskych röntgenových prístrojov v Spojených štátoch. Prvý elektrický holiaci strojček spoločnosti Philips bol uvedený na trh v roku 1939. V tej dobe spoločnosť zamestnávala 45 000 ľudí po celom svete a jej tržby činili 152 mil. guldenov. V roku 1963 uviedla spoločnosť na trh prvú magnetofónovú kazetu a v roku 1965 vyrobila svoje prvé integrované obvody. V roku 1972 založila spoločnosť Philips hudobné vydavateľstvo PolyGram. Medzi najznámejšie akvizície patrí kúpa spoločnosti pôsobiacej v oblasti osvetlenia Westinghouse (1983). V roku 1983 bol na trh uvedený kompaktný disk. Ďalšími historickými medzníkmi bolo napríklad vyrobenie stomiliónteho televízoru Philips v roku 1984 a tristomiliónteho holiaceho strojčeka Philishave v roku 1995. Do roku 2004 bol slogan spoločnosti „Let’s make things better“ . Nový slogan „Sense and simplicity“ používa spoločnosť od roku 2004 Vývoj loga spoločnosti Pôvodné logo Philips s hviezdami a vlnami navrhol holandský architekt a dizajnér Louis Christiaan Kalff (* 1897 – † 1976), ktorý neskôr uviedol, že emblém vytvoril bez jasnej predstavy, ako funguje rádiový prenos. Referencie Pozri aj Jednotné európske značenie elektrónok (systém Mullard-Philips) Iné projekty Commons ponúka multimediálne súbory na tému Koninklijke Philips Electronics Externé odkazy Oficiálny web